Sosiaalihuollon palvelujen järjestämisen tulee aina perustua asiakkaan tarpeen selvittämiseen ja arviointiin, sen pohjalta tehtävään asiakassuunnitelmaan sekä viranomaisen tekemään palveluja koskevaan päätökseen.
Kotihoidon yökäyntejä järjestää nykyisin suurin osa kunnista, mutta asiasta ei ole säädetty laissa. Tältä osin sääntely merkitsee palvelun järjestäjille laajennusta niiden tehtäviin. Tästä aiheutuvat kustannukset korvataan hyvinvointialueille täysimääräisesti.
Kotihoidon yökäyntien lisääminen todennäköisesti myöhentää ympärivuorokautiseen palveluasumiseen siirtymistä niillä asiakkailla, jotka tarvitsevat apua säännöllisesti yöaikaan, mutta eivät muuten vielä tarvitse ympärivuorokautista palveluasumista. Vuorokaudenajasta riippumattoman kotihoidon järjestäminen voi mahdollistaa sen, että asiakkaan ei tarvitse yöhoidon puutteen vuoksi olla tarpeettomasti sairaalassa vaan hän voi olla omassa kodissaan, Sairaalasta kotiutuminen on nykyisellään saattanut joillain asiakkailla viivästyä yöaikaisen avun puuttumisen vuoksi.
Vaihtoehtoiset palvelut yökäyntejä sisältävälle kotihoidolle ovat olleet kotihoidon päiväaikainen palvelu, yökäyntejä sisältävä yhteisöllinen asuminen tai ympärivuorokautinen palveluasuminen. Todennäköisesti asiakkaan maksurasitus on keskimäärin suunnilleen sama näissä palveluissa. Näin ollen kokonaisuudessaan asiakkaiden maksujen ja hyvinvointialueiden asiakasmaksutuoton ei arvioida merkittävästi muuttuvan nykyiseen verrattuna.